Björgólfur Thor Björgólfsson fjárfestir segir að tæknifjárfestar , þar á meðal hann sjálfur , fylgist grannt með því hvernig bregðast eigi við hlýnun jarðar og draga úr sorpi svo fyrirtæki geti verið rekin með sjálfbærari hætti . Þetta kemur fram í pistli eftir hann á Medium . Hann leiti að fjárfestingartækifærum sem hafi jákvæð áhrif á hlýnun jarðar sem ráðgjafi sjóðsins Climate Technology Fund sem sé í rekstri Princeville Capital og fjárfesti í fyrirtækjum tengdum sjálfbærni með kollegum sínum hjá fjárfestingafélaginu Novator . Björgólfur Thor tók þátt í að móta nýjung í hlutafélagaforminu sem hann kallar á ensku „ Cause Corporation “ en það eru fyrirtæki sem vinna að framgangi tiltekins málstaðar . Hann hafi komið að stofnun útvistarmerkisins The Lost Explorer og í sumar hafi það verið fyrsta fyrirtækið sem komið var á fót í Bandaríkjunum sem byggði á umræddri hugmyndafræði . Að sögn Björgólfs eru fyrirtæki sem vinni að framgangi tiltekins málstaðar rekin í hagnaðarskyni , kostnaður sé frádráttarbær frá skatti en hagnaði sé endurfjárfest til að vinna áfram að markmiðum félagsins . Auk þess var komið á fót Cause Corporation Foundation sem eigi að vinna að framgangi hugmyndafræðinnar .